DA Den Europæiske Unions Tidende CE 78/16

(2004/C 78 E/0016)

SKRIFTLIG FORESPØRGSEL E-0293/03

af Struan Stevenson (PPE-DE) til Kommissionen

(7. februar 2003)

Om: Dyrevelfærd på græske slagterier

En rapport fra Europa-Kommissionens Levnedsmiddel- og Veterinærkontor i 2000 (DG(SANCO)/1060/2000) har afsløret alvorlige dyrevelfærdsproblemer på græske slagterier. En ny film har nu afsløret, at der stadig er alvorlige dyrevelfærdsproblemer på græske slagterier. Filmen viste, hvordan geder bliver slagtet uden noget forsøg på forudgående bedøvelse i modstrid med Rådets direktiv 93/119/EF (1), og hvordan får bedøves så ineffektivt, at en stor del af dem kommer til bevidsthed igen, før halsen skæres over, hvilket også er i modstrid med direktiv 93/119/EF.

Hvilke skridt agter Kommissionen at tage for at lægge pres på den græske regering og få den til at sørge for, at dyr på græske slagterier slagtes i overensstemmelse med Rådets direktiv 93/119/EF?

Svar afgivet på Kommissionens vegne af David Byrne

(17. marts 2003)

Kommissionen har på grundlag af rapporter fra Levnedsmiddel- og Veterinærkontoret og oplysninger fra dyreværnsforeninger kendskab til, at der har været alvorlige mangler på græske slagterier i overholdelsen af kravene i Rådets direktiv 93/119/EØF af 22. december 1993 om beskyttelse af dyr på slagte- eller aflivningstidspunktet.

De uheldige forhold tidligere foranledigede Kommissionen til at indlede en overtrædelsesprocedure mod denne medlemsstat. Levnedsmiddel- og Veterinærkontoret afsluttede for nylig en opfølgende kontrol af de forhold, det ærede medlem har omtalt. Dette kontrolbesøg fandt sted mellem den 13. og 17. januar 2003. Selv om den endelige rapport om kontrolbesøget endnu ikke foreligger, er der sket visse positive fremskridt siden den forrige rapport. De ansvarlige græske myndigheder har f.eks. givet passende instruktioner vedrørende dyrevelfærd til de officielle dyrlæger, der arbejder i slagterierne, de har forbedret indberetningssystemet for mangler, og de har ansat flere officielle dyrlæger. Gruppen fra kontrolbesøget oplyste, at manglerne i de tre kontrollerede slagterier ikke var så slemme som anført i tidligere rapporter, om end der fortsat var mangler. Omfanget af fremskridt anses dog ikke for at være tilstrækkeligt omfattende. Man har derfor planlagt endnu et opfølgende kontrolbesøg fra Levnedsmiddel- og Veterinær-kontoret i 2003.

Rapporten fra kontrolbesøget vil i overensstemmelse med Kommissionens almindelige procedurer blive fremsendt til Europa-Parlamentet, når den er færdig, og den vil blive offentliggjort på webstedet for Generaldirektoratet for Sundhed og Forbrugerbeskyttelse ©http://europa.eu.int/comm/food/fs/inspections/ index_en.html).

Kommissionen er fortsat meget bekymret med hensyn til omfanget af mangler i Grækenlands overholdelse af EU's lovgivning om dyrevelfærd, og især mht. den utilstrækkelige håndhævelse af bestemmelserne. Kommissionen vil ikke undlade at gennemføre lignende andre aktioner, der er nødvendige for at sikre en bedre overholdelse af EU-lovgivningen inden for dette område, herunder især anvendelsen af overtrædelsesproceduren i henhold til EF-traktatens artikel 226.

(1) EFT L 340 af 31.12.1993, s. 21.